12 JALJA
Diosatakjam sarnaqañäni
¿Kunjamatsa Diosan munasitapäsmaxa?
¿Supayan qallasïwipatxa kunatsa yatiñamaxa?
¿Kuna jan wali sarnaqäwinaksa Diosax uñisi?
¿Kunjamsa Diosatakjam sarnaqasma?
¿KHITIRUSA munat masimäñapataki ajllisma? Inasa, jumjam amuyt’ani, amtani, sum sarnaqiri munat masinïña munchisma. Chiqansa, ukham suma jaqimpi sarnaqañwa munasmaxa. Lunthatasiri, uñisir jaqin munat masipäñxa janiw munkasmati.
2 Ukhamarakwa Diosax jaqinakaru ajllitayna jupan munasitanakapäpxañapatakixa. Khitinakäpachas uk uñjañäni. Abrahamax munatajaw sataynaw Diosaxa (Isaías 41:8; Santiago 2:23). David reyitxa akham sataynawa: ‘Munañajarjam sarnaqiriwa’ sasa, kunattix ukham jaqinakaruw Diosax munasi (Hechos 13:22). Ukhamarakiw Daniel profetaruxa Diosax ‘walpun munasirakïna’ siw Bibliaxa (Daniel 9:23).
3 ¿Kunatsa Jehová Diosaxa Abraham David Daniel chachanakarux munasitanakajaw sispachäna? Kunattix Abrahamarux sänwa: “Nayaru obedecitam layku[wa]” sasa (Génesis 22:18). Ukhamasti, mayitanakap alt’at chuymampi luririnakaruw Diosax jak’achasi. Israelitanakarux Diosax akham sarakïnwa ‘nayaru ist’apxita; ukhamatwa nayax jumanakan Diosamäxä, jumanakasti nayan markajapxarakïtawa’ sasa (Jeremías 7:23). Diosaru ist’äta ukhaxa, munasitaparakïsmawa.
MUNASITANAKAPARUX DIOSAX CH’AMAÑCHIWA
4 Diosan munasitapäñax kunjamäpachasa uk amuyt’añäni. Jehová Diosax sapüruw jaqinakarux uñjaski “ukhamata ch’ama churañataki khitinakatix chiqpachana juparu iyawsasipki ukanakaru” siw Bibliaxa (2 Crónicas 16: 9). ¿Kunjamatsa Diosax ch’am churiristamxa? Salmo 32:8 qillqatanxa Jehová Diosax siwa: “Nayranakaxax jumaruw uñch’ukisktam, nayaw yatichaskäma, nayaw amuyt’ayaskäma, nayaw sarañamäki uka thak uñachayaskäma” sasa.
5 ¡Ukham suma arunakampiwa Jehová Diosax uñjaskämaw sistamxa! Sum sarnaqañataki yanap munätaxa yanapt’ätamwa, ukat ukarjam sarnaqätaxa uñjaskarakïtamwa walikïskañamataki. Jan walt’äwinakata, yant’anakata mistuñamatakiw Diosax yanapt’añ muntamxa (Salmo 55:22). Ukhamasti, Diosarutï taqi chuyma luqtätaxa, Salmo qillqirjamaw jikxatasïta, jupasti sänwa: “Nayax [Jehová] Tatitump chikapuniw sarnaqaskta, jupaw kupïxaxanki, janiw kunas tinkuykitaniti” sasa (Salmo 16:8; 63:8). Jïsa, Jehová Diosaw yanapt’askätam Jupar kusisiykir suma jakäwinïñamatakixa. Ukampisa, Diosan mä uñisiripawa, ukham sum sarnaqañamxa janiw munkaniti, ukxa taqiniw yattanxa.
SATANASAN QALLASÏWIPA
6 Kunjamtï 11 jaljan yatichaskixa, Supayaw Diosan jach’a kankañaparux qallasitayna. Jehová Diosax k’arïkaspasa, janis suma apnaqirïkaspa ukhama, Adanas Evas munañaparuw walsa jan walsa amtapxaspa sasaw satayna. Nayra awk taykasax juchachasipxäna uka qhipatxa, aka Uraqirux wal wawanakapax mirantxapxäna. Ukatxa, jan wali amtampiw taqi jaqinakax Diosar yupaychapxi sarakitaynaw Supayaxa. “Jaqinakax janiw Diosar munasiñat yupaychapkiti. Diosatï jan arxatkaspaxa, khitsa Dios contra sayt’ayaskakiristwa” siskaspas ukhama. Job libronwa Supayan ukham amuyatapax sum qhanañchasi. ¿Khitïnsa Job chachaxa? ¿Kunatsa Diosar qallasïwipat parlasin jupar ayttanxa?
7 Niya 3.600 maranakaw pasxi Job chachan jakatapatxa. Wali suma jaqïnwa, ukatwa Diosax säna: “Janiw khitisa uraqinxa utjkiti jupjama chiqa, aski jaqixa, jupasti janipuniw khitirus ñanqha lurañ munkiti” sasa (Job 1:8). Ukhamasti, Jehová Diosax Job chacharux suma nayrampiw uñjäna.
8 Job chachaxa janis taqi chuyma Diosar yupaychkaspa ukhamwa k’arintäna. Supayax Jehová Diosarux sänwa: “Jumax janiw khitina juparu llamkt’añapsa munktati, janirakiw familiaparusa, kuna yänakapatix utjki ukanakarusa. Jumasti taqi luratanakaparux bendeciraktawa, ukatwa jupax uraqinxa walja uywanakani qamir jaqixa. Jichhasti kunanakapatix utjki ukanakxa apaqxam ukapachaw uñjäta kunjamtix juman ajanumaru ñanqha arunakampi maldecïtam ukxa” sasa (Job 1:10, 11).
9 Diosaw taqi kuns Job chachar churi uka laykukiw yupaychaski sataynaw Supayaxa. Job chacharutï yant’asispaxa, Dios contraw sayt’aspa sarakitaynawa. ¿Kamachataynas Jehová Diosax Supayan qallasïwiparuxa? Yant’may sataynawa. Chiqapunit Job chachax Diosar munasisin luqtpachäna jan ukax janicha, ukax ukhamatwa qhanañchasiñapäna.
JOB CHACHARUW YANT’ASI
10 Ukaratpachaw Supayax taqi tuqit yant’äna. Uywanakap lunthatsuyäna, chikat jiwarayarakïna ukat niya taqpach yanapirinakapaw jiwarayatäna. Taqi ukanakax jan kunan uñjasiyäna. Ukat mä jach’a thayampiw wawanakapar jiwarayäna ukampirakiw t’aqhisiyäna. “Taqi ukhamanaka uñjkasasa Job chachax janiw kuna juchsa lurkänti, janirakiw kuna jan walinaksa Dios tuqix arskarakinsa” (Job 1:22).
11 Supayax janiw ukhamaruk jaytkänti. Akham amuyt’aspachänxa, taqi yänakap yanapirinakap wawanakap apaqkatasa Job chachax aguantaskakispawa, usuntayä ukhapï niyas Dios contra sayt’anix sasa. Jehová Diosax ukhamax yant’may sataynawa. Supayax axtkañ usumpiw khuyañ usuntayäna. Ukhamäkipansa Job chachax Diosatxa janiw jithiqtkänti, iyawsäwiniskakïnwa. Ukhamasti, “Job chachaxa janiw kuna juchanaksa lurkänti, janirakiw lakapampis kuna jan walinaksa arskarakïnti” Dios contraxa (Job 2:10).
12 Supayaw ukham t’aqhisiyaskäna, ukxa janiw Job chachax yatkänti. Diosach ukham t’aqhisiypachitu sasaw amuyasïna, janipï yatkäntix Diosan jach’a kankañapar Supayan qallasitapxa (Job 6:4; 16:11-14). Ukampisa, Jehová Diosatakix aski jaqïskakïnwa. Ukhamaraki suma sarnaqäwipampixa uñacht’ayänwa Supayan arupax k’arïtapa, kunattix jupax taqi chuymapuniw Diosar yupaychaskäna.
13 Job chachan ukham chiqap sarnaqatapampiw Diosax Supayan ñanqha k’ariparux janiw ukhamäkiti satayna. Jehová Diosan munasitapäskapunïnwa Job chachaxa, ukatwa ukham sum sarnaqatapatxa bendicirakïna (Job 42:12-17).
¿SUPAYAN QALLASÏWIPATXA KUNATSA YATIÑAMAXA?
14 Jaqinakax janiw taqi chuyma luqtktamti sas Diosar qallasisinxa, Supayax janiw Job tuqitak parlkänti, jan ukasti jiwasanakamppachatwa qallasïna. Bibliax uk sum qhanañchi, Proverbios 27:11 siwa: “Munat wawaxay, yatiñanïmaya, nayarux kusisiyitätawa; ukhamatwa arsusixa nayar tuqir jaqinakarusa [qallasirijarusa, NM]” sasa. Job chachan jiwatapatxa walja maranakaw pasxäna ukhawa aka arunakax qillqasïna, ukürunakanxa Supayax qallasiskakïnwa, Diosan luqtirinakaparus k’arintaskakïnwa ukwa ukax uñacht’ayistu. Jehová Diosatakjam sarnaqasaxa yanapt’tanwa, Supayan k’arinakaparu janiw ukhamäkit sayañataki, ukhamatwa Diosarux kusisiyaraktanxa. ¿Uka tuqit kamsasmasa? Jan wali luräwinak apanukuñamächinisa, ¿janit munkasma Supayan k’arinakaparu ‘janiw ukhamäkiti’ sañ yanapt’añxa?
15 Supayax akham sänwa: “Mä jaqixa jakañapa qhispiyasiña laykuxa kunsa lurakispawa” sasa (Job 2:4). ‘Mä jaqi’ sasinxa, janiw Job saparukix k’arintkänti, jan ukasti taqi jaqinakaruw k’arintäna. Uk yatiñax wali wakisiriwa. Kunattix jumax janis Diosar taqi chuyma yupaychkasma ukham k’arinttamxa. Jan walt’äwinakankkäta ukhax Diosar jan ist’añamwa Supayax muni, kunatï jan walïk uk lurañamwa munaraki. ¿Kunjamanakats Supayax amtaparjam sallqjistaspa?
16 Kunjamtï 10 jaljan uñjktanxa, Satanasax walja sipitanakaniw Diosat jaqinakar apaqañatakixa. Mä tuqitxa, “mä leonar uñtataw warart’asisa sarnaqaski khitiru manq’antañatakisa” (1 Pedro 5:8). Kunapachatï uñt’atanakamasa, familianakamasa, yaqha jaqinakasa, jan Bibliat yatiqañama, ni ukarjam sarnaqañamsa munapkaniti ukhaw Supayan jan walinak wiytatapxa amuyasïta (Juan 15:19, 20).* Maysa tuqitxa, “pachpa Supayapuniw […] mä qhana angeläkaspas ukham tukuxa” (2 Corintios 11:14). Ukhamawa, Supayax kunaymani sipitanakwa aptaspa jumar sallqjañatakixa, Diosar jan kusisiykir jakäwiniñamatakisa. Maynïristi Diosar yupaychañataki ch’am apaqañawa. Janipunis Diosar kusisiykasma ukhamwa jumar amuyayiristamxa (Proverbios 24:10). Ukampisa, Satanasax ‘leonar uñtatasa’ sarnaqaskpan jan ukax “mä qhana angelarus” tukuskpana, qallasïwipaxa pachpakïskiwa, jupax siwa: jan walt’äwinkkätasa jan ukax yant’ankkätasa Diosar yupaychañatxa saraqätawa sasa. ¿Kunjamsa jumax janiw ukhamäkiti sasma? ¿Ukat kunjamsa Job chachjamarakïsma Diosar yupaychkasaxa?
JEHOVÁ DIOSAN KAMACHINAKAPAR IST’APXAÑÄNI
17 Diosar kusisiykir jakäwimpiw uñachayäta Supayan qallasïwipax k’arïtapa. ¿Ukax kamsañs muni? Bibliax akham siwa: “[Jehová] Diosamarusti taqi chuymamampi, taqi jakañamampi, taqi ch’amamampi munam” sasa (Deuteronomio 6:5). Diosarutï juk’amp munasïtaxa, juk’ampwa munañap phuqañ munätaxa. Apóstol Juanax sänwa: “Diosar munañaxa mandamientonakar phuqhañawa” sasa. Jehová Diosarutï taqi chuymamampi munasïtaxa “mandamientonakapasti janirakiw jan phuqhañjamäk[aniti]” (1 Juan 5:3).
18 ¿Kawkïrinakas Jehová Diosan kamachinakapaxa? Yaqhipanakax jan wali sarnaqäwinakan jan sarnaqañatak qillqatawa. Amuyt’añataki, recuadro uñxatma, p’iqiñchapax “Diosan uñisit luräwinakxa jan lurapxañäniti” satawa. Bibliax ñanqha luräwinakawa siski ukanakawa mayat mayata uñacht’ayasiski. Inas may uñxatäta ukhaxa jan ñanqha luräwinakjamäkchiniti. Bibliat apst’ata jisk’a t’aqanakat lup’ïta ukhawa uñjäta Diosan kamachinakapaxa wali askïtapxa. Jichhax inas jan walinakax jan apanukuñjämäkchiniti, inas jumatakix wali ch’amächini ukaxa. Ukampisa, khitinakatix Diosar kusisiykir jakäwin sarnaqapxki ukanakaxa chuymas phuqt’ata kusisita ukhamaw sarnaqasipxi (Isaías 48:17, 18). Jumax ukhamarakïsmawa. ¿Kunjamatsa uk yatsna?
DIOSAN UÑISIT LURÄWINAKXA JAN LURAPXAÑÄNITI
- Jiwayaña (Éxodo 20:13; 21:22, 23).
- Q’añun sarnaqaña (Levítico 20:10, 13, 15, 16; Romanos 1:24, 26, 27, 32; 1 Corintios 6:9, 10).
- Layqasiñanaka (Deuteronomio 18:9-13; 1 Corintios 10:21, 22; Gálatas 5:20, 21).
- Yaqha diosanakar yupaychaña (1 Corintios 10:14).
- Machantasiña (1 Corintios 5:11).
- Lunthatasiña (Levítico 6:2, 4; Efesios 4:28).
- K’arisiña (Proverbios 6:16, 19; Colosenses 3:9; Apocalipsis 22:15).
- Mich’asiña (1 Corintios 5:11).
- Nuwasiña (Salmo 11:5; Proverbios 22:24, 25; Gálatas 5:20, 21).
- Jan wali arunak parlaña (Levítico 19:16; Efesios 5:4; Colosenses 3:8).
- Jan walinakatak wil apnaqaña (Génesis 9:4; Hechos 15:20, 28, 29).
- Familiaru jan yanapt’añ munaña (1 Timoteo 5:8).
- Ch’axwäwinakankaña, politicar mitisiña (Isaías 2:4; Juan 6:15; 17:16).
- Droganakampi qulljasiña (Marcos 15:23; 2 Corintios 7:1).
19 Kunattix Jehová Diosax janiw maykistuti jan phuqañjamanakxa (Deuteronomio 30:11-14). Jupax yatiw kawkikamatakis ch’amax utjistu, kunanakaksa lursna uks yatirakiwa (Salmo 103:14). Ukat jupar jaysañatakix ch’amsa churistaspawa. Pablox sänwa: “Jupasti janiw jumanakarux jach’a jan atipkaya yant’anakxa churapkätamti. Kunapachatï yant’ax jutkani ukkhaxa, Diosax kunjämatsa uka yant’ar atipjañxa yanapapxarakïtamwa, ukhamatwa atipjapxäta” sasa (1 Corintios 10:13). Aguantaskakiñatakixa, Jehová Diosax ‘jach’a ch’amapxa’ churistaspawa (2 Corintios 4:7). Ukhamwa Pablorux ch’am churäna; yant’äwinaka pasasax akham sänwa: “Ch’amapampix taqi kunaruw saykatirista” sasa (Filipenses 4:13).
DIOSAX KUNJAMÄÑASSA MUNI UKANAK YATIQASKAKIÑÄNI
20 Diosar kusisiyañatakix janiw uñisitanakapak uñisiñasäkiti. Jan ukasti munatanakapxa munasiñasarakiwa (Romanos 12:9). ¿Janit jumjam amuyani, amtani, sarnariqimpix chikachasiñ munkasma? Jehová Diosax ukhamarakiwa. Ukhamax munasirakimay Diosan munatanakapxa. Kunjam jaqinakas Diosan munasitanakapäpxi ukax Salmo 15:1-5 qhanañchasiski. Diosan munasitanakapax kuntï Bibliax ‘qullan ajayun luräwipa’ siski uk uñacht’ayapxi, ukanakasti akanakawa: “munasiña, kusisiña, samaraña, llamp’u chuymanïña, taqimpis sumankaña, khuyapayasirïña, taqi kunansa phuqhirïña, llamp’u chuymanïña, janchin munañapar atipjaña” (Gálatas 5:22, 23).
21 Biblia sapüru liyïta ukat yatxatarakïta, ukaw Diosar kusisiykir jakäwinïñatakix yanapt’ätamxa. Ukat kunjam sarnaqañamsa Jehová Diosax muni uk yatiqaskakïtaxa, Diosan munañaparjamarakiw sarnaqxäta (Isaías 30:20, 21). Jehová Diosarutï juk’ampi munasïtaxa, juk’ampirakwa Diosaru kusisiyañxa munäta.
22Diosar kusisiyas jakañatakixa wakisiw ch’amacht’asiñasa. Maynitix jan walinaka jakäwipat apanukxanixa, thantha isips apanukkaspa ukat machaqatsa isthapiskaspa ukhamaw siw Biblianxa (Colosenses 3:9, 10). Ukatxa, Salmo qillqirix akham sataynawa kamachinak tuqitxa: “Arunakam imañax askinak jikxatañawa” sasa (Salmo 19:11). Jumatï Diosar kusisiyasa jakasïtaxa, walja bendicionanakarakwa katuqäta. Ukhamarusa, Satanasan qallasïwiparusa saykatarakïtawa, Diosan chuymaparusa kusisiyarakïtawa.
KUNSA BIBLIAX YATICHI
- Diosar ist’asaxa munasitapäsmawa (Santiago 2:23).
- Jaqinakax janiw taqi chuyma Diosar yupaychapkiti jan ukasti jakañ laykukiw yupaychapxi sataynaw Supayaxa (Job 1:8, 10, 11; 2:4; Proverbios 27:11).
- Diosan uñisita sarnaqäwinakanxa janiw sarnaqapxañasäkiti (1 Corintios 6:9, 10).
- Jehová Diosar kusisiyañatakix uñisiñasaw uñisitanakaparuxa, munasiñasarakiw munatanakaparuxa (Romanos 12:9).
* Diosa tuqit jan yatiqamti sirinakaxa janiw Supayan amparapampi apnaqatäpxiw sañ munkiti. Ukampisa, jupaw akapachan diosapaxa, ukhamaraki akapachaxa Supayan munañapankiwa (2 Corintios 4:4; 1 Juan 5:19). Ukatwa niya taqinixa Diosar kusisiyir jakäwinxa jan sarnaqapkiti, ukatarakwa yatiqañamsa jan munapkaniti.
Yatichäwin jiskt’anakapa
1, 2. Khitinakas Jehová Diosan munasitanakapax uka tuqit arst’ma.
3. ¿Kunatsa Jehová Diosax yaqhipanakaru ajllpacha munasitanakapäpxañapatakixa?
4, 5. ¿Kunjamsa Jehová Diosax markaparux ch’am churi?
6. ¿Jaqinakxat kamsataynasa Satanasaxa?
7, 8. 1) ¿Khä tiemponxa kunatsa Job chachax wali uñt’atänxa? 2) Job chachax Diosar taqi chuyma yupaychaskäna ukhaxa, ¿Supayax kamsataynasa Job chachatxa?
9. ¿Kamachataynas Jehová Diosax Supayan qallasïwiparuxa, kunatsa?
10.¿Kuna yant’anakans Job chachax uñjasïna, ukat kamachakïnsa?
11. 1) ¿Kun uñacht’ayañsa Satanasax munäna, ukat Jehová Diosax kamachataynasa? 2) ¿Khuyañ usuntkasasa kamachänsa Job chachaxa?
12.¿Supayan qallasïwiparux kunjamsa Job chachax saykatatayna?
13. Job chachax Diosatakjam chiqapar sarnaqatapatxa, ¿kunsa Diosax Supayarux uñacht’ayi?
14, 15. Janiw Job saparuki k’arintkänti jan ukasti taqiniruw k’arintäna, ¿kunatsa ukham sisnaxa?
16. 1) ¿Supayax kuna sipitanakampisa Diosat jaqinakaru apaqi? 2) ¿Kunjamatsa jumar sallqjiristamxa uka sipitanakapampixa?
17. Chiqpachansa, ¿kunatsa Jehová Diosan kamachinakap ist’tanxa?
18, 19. 1) Diosan mä qhawqha kamachinakap arst’ma (recuadro uñxatäta). 2) ¿Diosax janiw ch’amasat jil maykiti uk kunjams yattanxa?
20. ¿Diosar kusisiyañatakix kunjam jaqïñamasa, ukat kunats wakisiri?
21. Diosar kusisiykir jakäwiniñatakixa, ¿kunas yanapt’iristamxa?
22. ¿Diosan chuymapar kusisiyasa jakasisaxa kuns jikxatäta?
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn tgl_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn